Kaffe latterlig

14. februar 2012

Her er den: Drikken som får ruralt bosatte til å rase over Oslo-folk, samtidig som de bøtter nedpå selv. Eimholt Hans Erik

Bakstreversk Oslo-kritikk er aldri så på viddene som når bygdefolket forteller oss hva vi liker å drikke.

Kommentar

Dette er en kommentar. Den gir uttrykk for skribentens analyser og meninger.

I forrige uke handlet plutselig lederdiskusjonen i SV om varm drikke. Den nye SV-ledelsen fikk kritikk fra noen trøndere for å bli «en kaffe latte-drikkende, urban klikk fra Grünerløkka».

Der var den altså igjen. Latten. Det fremste symbolet på alt folk hater med Oslo.

Jeg har gravd meg ned i avisarkiver, diskusjonsfora og blogger. Det finnes ikke tvil: «Kaffe latte-drikkende» er et skjellsord. Aller verst er det å drikke latte på Grünerløkka mens du mener at både ulven og oljen må få være i fred. Svært ofte er du i tillegg både metroseksuell, grafisk designer, innvandringsvennlig, hipster og raddis, og har ingen peiling på hvordan Norge egentlig fungerer.

Bygdedyret er rasende og har tatt bolig i et pappkrus fra Kaffebrenneriet.

En folkelig nasjonaldrikk

Det verste er at kritikken ikke treffer. Hvis det finnes noe slikt som en virkelighetsfjern, intellektuell elite i Oslo, drikker de i hvert fall ikke kaffe latte. Latten har vært ute i hovedstaden siden millenniumsskiftet.

Min innflyttede nordnorske mor, derimot, elsker latte. Drar hun tilbake dit hun kommer fra, vil hun ikke savne den heller. For det finnes knapt en avkrok i Norge der du ikke kan få kjøpt skvipet. Bakerier, veikroer, kinarestauranter og bensinstasjoner over hele landet gir folk det de vil ha.

Lattens høyborg: Jessheim

Jeg har ringt en kaffekjede som har barer både i store og små byer. Hvor er det dere selger mest kaffe latte, egentlig, spør jeg sjefen. «Jessheim», lyder svaret.

Jessheim. Et landsens sted der gutter er opptatt av biler og jenter av å posere naken på forsiden av Vi Menn. Du kommer ikke lenger unna Grünerløkka rent sosiologisk.

Mindreverdighetskompleks

Likevel: Vil du bli likt av folk flest, må du ikke bli assosiert med espressobasert kaffe. Inga Marte Thorkildsen måtte rykke ut med budskapet om at hun konsumerer mye svart kaffe. Slike ledere vil tydeligvis SV ha. Og statsråder fra andre partier kan altså dra på anti-hovedstads-turné og mane til kamp mot «Oslo-eliten».

At vi kan bli kvitt den bakstreverske, infantile Oslo-kritikken som oser av mindreverdighetskompleks, er nok for mye å forvente av et land som holder seg med slike ministre. Men vit i hvert fall dette, du hissige nettdebattant fra Jessheim: Vi føler oss ikke truffet. På Grünerløkka bor det snart bare partysvensker. De grafiske designerne jeg kjenner er ikke veldig opptatt av ulv. Hovedstadens herrer kler seg retroseksuelt, ikke metroseksuelt.

Og: Det er ikke vi Oslo-folk som elsker latte. Det er dere.